*3. napirendi pont*

Tisztelt Képviselő-testület!

Rábakecöl Község Önkormányzatának Képviselő-testülete megalkotta az Önkormányzat és Szervei Szervezeti és Működési Szabályzatáról szóló 12/2014.(XII.19.) önkormányzati rendeletét. Magyarország hely önkormányzatairól szóló 2011. évi CLXXXIX tv. (továbbiakban: Mötv.) 45. § (3) bekezdése rendelkezik arról, hogy a képviselő-testület az alakuló, vagy az azt követő ülésén az Mötv. szabályai szerint megalkotja vagy felülvizsgálja a Szervezeti és Működési Szabályzatáról szóló (továbbiakban: SZMSZ) önkormányzati rendeletét. Ezen kötelezettségnek eleget téve javasolom a képviselő-testületnek az SZMSZ alábbi módosítását.

Mindenekelőtt az SZMSZ bevezető rendelkezését szükséges módosítani a felhatalmazó jogszabályok figyelembevételével. A Kormányhivatal szakmai segítségnyújtás keretében ugyanis indokoltnak tartja a felhatalmazó rendelkezések módosítását, nevezetesen kizárólag az Alaptörvényre történő hivatkozásokat. Ezen túlmenően javasolom, hogy a képzettségi pótlékra jogosító munkaköröket és képzettségeket tartalmazó 2. sz. mellékletet egészítsük ki az anyakönyvi ügyintézővel, illetve az anyakönyvi szakvizsga megjelölésével. Célszerűségi szempontok alapján – a Magyar Államkincstár kérésére - a kormányzati funkciók és az államháztartási szakfeladatok rendjét pedig függelék helyett mellékletben javasolom szabályozni annak érdekében, hogy a későbbiekben az esetleges módosítások az SZMSZ-ben is nyomon követhetők legyenek.

Tisztelettel kérem a képviselő-testületet, hogy a jelenleg hatályos SZMSZ-t vizsgálja felül, és a módosításokat vitassa meg, majd ezt követően szíveskedjék elfogadni a rendelettervezetet.

Rábakecöl, 2019. november 25.

Dr. Gál László

jegyző